เหมราชฯคุยขายที่ดินนิคมเข้าเป้า421ไร่
เหมราชฯ เผยยอดขายที่ดินไตรมาสแรก จำนวน 421 ไร่ ตามเป้าหมาย พื้นที่เช่าโรงงานสำเร็จรูปโต 11%
8 เม.ย. 2556

เหมราชฯ เผยยอดขายที่ดินไตรมาสแรก จำนวน 421 ไร่ ตามเป้าหมาย พื้นที่เช่าโรงงานสำเร็จรูปโต 11% 
นายเดวิด นาร์โดน กรรมการผู้จัดการ บริษัท เหมราชพัฒนาที่ดิน (HEMRAJ) เปิดเผยว่า ในไตรมาสแรก ปี 2556 บริษัทมียอดขายที่ดินจำนวน 421 ไร่ รวม 24 สัญญา แบ่งเป็นลูกค้าใหม่ 12 ราย และเป็นการขยายโครงการของลูกค้าที่มีอยู่เดิม 12 ราย นอกจากนี้กว่า 37% มาจากนักลงทุนญี่ปุ่นและกว่า 29% มาจากกลุ่มยานยนต์
ทั้งนี้ บริษัท มาสด้า เพาเวอร์เทรนแมนูแฟคเจอริ่ง (ประเทศไทย) ได้ซื้อที่ดิน จำนวน 131 ไร่ ที่นิคมอุตสาหกรรมอีสเทิร์นซีบอร์ด (ระยอง) เพื่อเป็นฐานการลงทุนด้านธุรกิจยานยนต์ ที่มีมูลค่าสูงถึง 1.5 หมื่นล้านบาท ซึ่งสอดคล้องกับมูลค่าของตลาดยานยนต์ และคลัสเตอร์รถยนต์ที่เพิ่มสูงขึ้น เชื่อว่าปัจจัยเหล่านี้จะยังคงสร้างแรงหนุนให้เกิดการลงทุนในประเทศไทยต่อไปในอนาคต
ในไตรมาสแรก มีพื้นที่ให้เช่าโรงงานสำเร็จรูปจำนวน 263,839 ตารางเมตร (ตร.ม.) เพิ่มขึ้น 28,030 ตร.ม. หรือ 12% จากยอดสะสมเมื่อสิ้นปี 2555 
ส่วนคลังสินค้าให้เช่าเพิ่มขึ้น 11,888 ตร.ม. โดยมีสัญญาเช่าล่วงหน้าทั้งจากการให้เช่าโรงงานสำเร็จรูปและคลังสินค้าอีกจำนวน 15,163 ตร.ม.และ 21,926 ตร.ม.ตามลำดับ ความต้องการด้านบริการสาธารณูปโภคเพิ่มขึ้น 11% เมื่อเทียบกับไตรมาสเดียวกันของปีก่อน 
นายเดวิด กล่าวว่า ปี 2556 บริษัทตั้งเป้ายอดขายที่ 1,600 ไร่ โดยประเทศไทยยังคงเป็นตลาดที่น่าสนใจอย่างมากสำหรับการตั้งฐานการผลิต การร่วมทุน และการเติบโตทางธุรกิจ เนื่องจากปัจจัยสนับสนุนด้านต่างๆ ทั้งต้นทุน อัตราแลกเปลี่ยน โครงสร้างพื้นฐาน และการเข้าถึงตลาด
สำหรับโครงการโรงไฟฟ้าเก็คโค่วัน โครงการโรงไฟฟ้าอิสระกำลังการผลิต 660 เมกะวัตต์ โดยบริษัทถือหุ้น 35% และได้เปิดดำเนินการผลิตไฟฟ้าเมื่อเดือน ส.ค. 2555 จะมีการหยุดซ่อมบำรุงตามแผนงาน 2 เดือน ในไตรมาสที่ 2 คาดว่าการดำเนินการในปี 2556 จะต่ำกว่าอัตราปกติ อย่างไรก็ตามโรงไฟฟ้าขนาดเล็ก 126 เมกะวัตต์ (SPP) โครงการแรกที่บริษัทร่วมมือกับกัลฟ์ เจพี คาดว่าจะเริ่มดำเนินการผลิตในเดือน พ.ค. 2556 นี้
ส่วนโรงงานสำเร็จรูปและโครงการเหมราชโลจิสติกส์พาร์คทั้ง 4 แห่ง ช่วยขยายกิจการด้านการให้เช่าพื้นที่ถึง 39,918 ตร.ม.ในไตรมาสแรก ทำให้จำนวนพื้นที่ให้เช่ามีเกือบ 3 แสน ตร.ม.
ในปี 2556 บริษัทยังคงคาดการณ์การเช่าของพื้นที่โรงงานสำเร็จรูปและเหมราชโลจิสติกส์พาร์คที่จะเพิ่มขึ้น 1.2 แสน ตร.ม.และ 1 แสน ตร.ม.ตามลำดับ